FI Euroopan unionin virallinen lehti C 3/9

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2006/C 3/05)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”GERAARDSBERGSE MATTENTAART”

EY nro: BE/00288/7.4.2003

SAN ( ) SMM (X)

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission toimivaltaisista yksiköistä (1).

1) Jäsenvaltion toimivaltainen viranomainen

Nimi: Administratie Land- en Tuinbouw, ministerie van de Vlaamse Gemeenschap Osoite: Leuvenseplein 4, B-1000 Brussel Puhelin: (32-2) 553 63 41 Faksi: (32-2) 553 63 50 E-mail: —

2) Hakijaryhmittymä

Nimi: Broederschap van de Geraardsbergse Mattentaart Osoite: Schillebeekstraat 85, B-9500 Geraardsbergen Puhelin: (32-2) 054 41 41 72 Faksi: (32-2) 054 41 41 72

Kokoonpano: Tuottaja/jalostaja (X) muu ( )

3) Tuotelaji:

Luokka 2.4: Leipä, leivonnaiset, makeiset, keksit ja muut leipomotuotteet

4) Eritelmä

(yhteenveto 4 artiklan 2 kohdan edellytyksistä):

4.1 Nimi: ”Geraardsbergse mattentaart”

4.2 Kuvaus: Geraardsbergse mattentaart -juustotortut ovat pieniä pyöreitä torttuja, joiden halkaisija on 8—10 cm. Torttu on valmistettu voitaikinasta ja täytetty juustomassaseoksella. Se on väriltään ruskea, ja sen päällä on tummanruskea kuori, johon on tehty viilto.

4.3 Maantieteellinen alue: Tuotantoalue käsittää Geraardsbergenin kaupungin (keskusta sekä Goeferdingen, Grimmingen, Idegemin, Moerbeken, Nederboelaren, Nieuwenhoven, Onkerzelen, Ophasseltin, Overboelaren, Schendelbeken, Smeerebbe-Vloerzegemin, Vianen, Waarbeken, Zandbergenin ja Zarlardingen taajamat) sekä siihen rajoittuvan Lierden kunnan (Deftingen, Hemelveerdegemin, Sint-Maria-Lierden ja Sint-Martens-Lierden taajamat).

4.4 Alkuperätodisteet: Juustomassa tuotetaan edellä mainitulla maantieteellisellä alueella sijaitsevilla tiloilla, jotka on merkitty ryhmittymän ylläpitämään rekisteriin, ja valvontaelimelle toimitetaan jäljennökset rekisteröinneistä ja niiden muutoksista. Juustomassa on maatilameijerituote, jonka on täytettävä 10. tammikuuta 2001 annetussa kuninkaallisessa päätöksessä säädetyt edellytykset. Niiden mukaan juustomassan valmistukseen käytettävän maidon on oltava peräisin tilalta, jolla juustomassa valmistetaan. Tilojen on myös täytettävä HACCP-standardien vaatimukset. Juustomassa myydään tilalta suoraan leipomoihin.

Leipomot, joissa valmistetaan Geraardsbergenin juustotorttua, merkitään toiseen hakijaryhmittymän ylläpitämään rekisteriin, ja valvontaelimelle toimitetaan jäljennökset rekisteröinneistä ja niiden muutoksista. Leipomot ostavat juustomassan suoraan rekisteröidyiltä tiloilta ja ylläpitävät hankinnoistaan rekisteriä.

Lopullisen myyjän on aina pystyttävä todistamaan, että Geraardsbergenin juustotortut ovat peräisin rekisteröidystä leipomosta.

4.5 Valmistusmenetelmä: Tuotteen valmistuksessa on noudatettava kaikilta osin eritelmän määräyksiä. Juustomassa valmistetaan tuoreesta käsittelemättömästä maidosta, tilalla tuotetusta piimästä sekä mahdollisesti pienestä määrästä etikkaa. Maidon on oltava peräisin maantieteellisellä alueella sijaitsevilta tiloilta. Juustomassan valmistus tapahtuu tiloilla. Geraardsbergenin juustotortun ainekset ovat hienoksi jauhettu juustomassa, muna, sokeri, mahdollisesti manteliuute sekä voitaikina. Valmistus voi tapahtua ainoastaan maantieteellisellä alueella sijaitsevissa leipomoissa.

Ainoastaan paistaminen voi tapahtua maantieteellisen alueen ulkopuolella, ja on mahdollista, että paistamattomia Geraardsbergenin juustotorttuja toimitetaan pakastettuina edellä tarkoitetun maantieteellisen alueen ulkopuolella sijaitseviin leipomoihin tai erikoistuneisiin laitoksiin, joissa ne paistetaan kulutukseen saatettaviksi.

4.6 Yhteys maantieteelliseen alkuperään: Geraardsbergenin juustotortulla on vuosisatojen mittainen historia ja perinne.

Vanhojen maksutositteiden perusteella voidaan todeta, että juustomassaa jalostettiin tortuiksi kyseisellä alueella jo 1600-luvulla.

Lisäksi Geraardsbergenin juustotortun maine käy ilmi muun muassa seuraavista viittauksista:

Brysselin kaupungin vuonna 1966 järjestämässä näyttelyssä, jossa myytiin paikallisia tuotteita, Geraardsbergenin juustotorttu oli vetonaula.

Jo vuodesta 1980 alkaen Broederschap van de Geraardsbergse Mattentaart -seura on juhlinut vuosittain juustotorttupäivää. Päivään liittyvä tapahtuma järjestetään Geraardsbergenin torilla. Torille pystytään oikea leipomo, jossa kaikki seuran jäsenet näyttävät, kuinka Geraardsbergenin juustotorttu valmistetaan.

Belgian postilaitos julkaisi vuonna 1985 postimerkin, jossa oli juustotortun kuva ja teksti ”Broederschap Geraardsbergse Mattetaarten”. Tämä oli uutta! Paikallinen tuote sai nyt Belgiassa ensimmäistä kertaa kunnian päästä postimerkkiin. Postimerkin julkaisua kohtaan osoitettu valtava kiinnostus on todiste siitä, että kyseessä ei ollut aivan jokapäiväinen tapahtuma. Postimerkkiä painettiin 3,2 miljoonaa kappaletta, ja kahdessa päivässä sitä oli jo pelkästään Geraardsbergenissä myyty 40 000 kappaletta.

Guinnessin ennätysten kirja antoi vuonna 2001 Broederschap van de Geraardsbergse Mattentaart -seuralle kunniakirjan kaikkien aikojen suurimman juustotortun valmistamisesta.

Broederschap van de Geraardsbergse Mattentaart -seura tekee yhteistyötä ranskalaisten Confrérie de Pithivier- ja Confrérie Champagne de Sézanne -seurojen kanssa.

4.7 Valvontaelin:

Nimi: Federale Overheidsdienst Economie, K.M.O., Middenstand en Energie Afdeling Gespecialiseerde Diensten, Sectie A Controles Uitgaven EOGFL en Marktordening Osoite: WTC III, Simon Bolivarlaan 30, B-1000 Brussel Puhelin: (32-2) 208 40 40 Faksi: (32-2) 208 39 75

4.8 Merkintä: Tuotteen nimi ”Geraardsbergse mattentaart” on ilmoitettava yhdessä suojatun maantieteellisen merkinnän (SMM) kanssa.

4.9 Kansalliset vaatimukset: Asiaa koskevan kansallisen ja yhteisön lainsäädännön mukaiset vaatimukset

(1) Euroopan komissio — Maatalouden pääosasto — Maataloustuotteiden laatupolitiikka — B-1049 Bryssel.